b'\n_START_ARTICLE_\nNacionalinis Kauno dramos teatras\n_START_PARAGRAPH_\nNacionalinis Kauno dramos teatras (Kauno dramos teatras)\xc2\xa0\xe2\x80\x93 pirmasis profesionalus stacionarus dramos teatras Lietuvoje.\n_START_SECTION_\nIstorija\n_START_PARAGRAPH_\nPirmasis spektaklis\xc2\xa0\xe2\x80\x93 Hermano Sudermanno \xe2\x80\x9eJonin\xc4\x97s\xe2\x80\x9c (1920\xc2\xa0m. gruod\xc5\xbeio 19 d., re\xc5\xbeisierius Juozas Vai\xc4\x8dkus), suvaidintas Kauno miesto teatro r\xc5\xabmuose (dab. Kauno muzikinis teatras)._NEWLINE_Teatro trup\xc4\x97s branduol\xc4\xaf sudar\xc4\x97 1918\xc2\xa0m. Sankt Peterburge J. Vai\xc4\x8dkaus \xc4\xafkurtos priva\xc4\x8dios dramos studijos aukl\xc4\x97tiniai: Viktoras Dineika, Petras Kubertavi\xc4\x8dius, Ona Kurmyt\xc4\x97-Mazurkevi\xc4\x8dien\xc4\x97, Juozas Stanulis, v\xc4\x97liau prad\xc4\x97jo vaidinti aktoriai Aleksandras Kupstas, Juozas Laucius, Stasys Pilka, Ona Rymait\xc4\x97, Juozas Siparis, Ipolitas Tvirbutas, Teofilija Drag\xc5\xabnait\xc4\x97-Vai\xc4\x8di\xc5\xabnien\xc4\x97, Antanina Vaini\xc5\xabnait\xc4\x97-Kubertavi\xc4\x8dien\xc4\x97, Petron\xc4\x97l\xc4\x97 Vosyli\xc5\xabt\xc4\x97-Dauguvietien\xc4\x97, Elena \xc5\xbdalinkevi\xc4\x8dait\xc4\x97-Petrauskien\xc4\x97._NEWLINE_1924\xe2\x80\x931933\xc2\xa0m. (su pertrauka) prie teatro veik\xc4\x97 Vaidybos mokykla._NEWLINE_I\xc5\xa1skirtiniu teatro laikotarpiu laikomi 1929\xe2\x80\x931933\xc2\xa0m., kai teatre re\xc5\xbeisavo ir jam vadovavo Andrius Oleka-\xc5\xbdilinskas. Jis pirmasis lietuvi\xc5\xb3 teatre realizavo Stanislavskio sistemos principus, i\xc5\xa1ugd\xc4\x97 nauj\xc4\x85 re\xc5\xbeisieri\xc5\xb3 kart\xc4\x85 (Romualdas Juknevi\xc4\x8dius, Algirdas Jak\xc5\xa1evi\xc4\x8dius)._NEWLINE_1940\xc2\xa0m. teatre atkurta vaidybos studija (veik\xc4\x97 iki 1950\xc2\xa0m.)._NEWLINE_1952\xc2\xa0m. teatro trup\xc4\x99 papild\xc4\x97 Luna\xc4\x8diarskio valstybinio teatro meno instituto Maskvoje Lietuvi\xc5\xb3 studijos 24 absolventai: A. Gabr\xc4\x97nas, K. Genys, V. Eidukaitis, L. Noreika, B. Raubait\xc4\x97, G. Tolkut\xc4\x97, R. Varnait\xc4\x97, L. Zel\xc4\x8dius ir kiti._NEWLINE_2012\xc2\xa0m. spalio 31 d. Kauno valstybiniam dramos teatrui u\xc5\xbe nacionalin\xc4\x97s dramaturgijos puosel\xc4\x97jim\xc4\x85, produktyv\xc5\xb3 bendradarbiavim\xc4\x85 su lietuvi\xc5\xb3 dramaturgais, nuosekli\xc4\x85 edukacin\xc4\x99 veikl\xc4\x85 ir i\xc5\xa1skirtinio k\xc5\xabrybinio brai\xc5\xbeo repertuar\xc4\x85 suteiktas Nacionalinio Kauno dramos teatro statusas.'